CELEX: 32019R0499
Language: bg
Date: 2019-03-25 00:00:00
Title: Регламент (ЕС) 2019/499 на Европейския парламент и на Съвета от 25 март 2019 година за установяване на разпоредби за продължаването на текущите дейности за образователна мобилност по програмата „Еразъм +“, създадена с Регламент (ЕС) № 1288/2013, в контекста на оттеглянето на Обединеното кралство от Съюза

27.3.2019   
               
               
                  BG
               
               
                  Официален вестник на Европейския съюз
               
               
                  LI 85/32
               
            
         РЕГЛАМЕНТ (ЕС) 2019/499 НА ЕВРОПЕЙСКИЯ ПАРЛАМЕНТ И НА СЪВЕТА
         от 25 март 2019 година
         за установяване на разпоредби за продължаването на текущите дейности за образователна мобилност по програмата „Еразъм +“, създадена с Регламент (ЕС) № 1288/2013, в контекста на оттеглянето на Обединеното кралство от Съюза
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 165, параграф 4 и член 166, параграф 4 от него,
         като взеха предвид предложението на Европейската комисия,
         след предаване на проекта на законодателен акт на националните парламенти,
         като взеха предвид становището на Европейския икономически и социален комитет (1),
         след консултация с Комитета на регионите,
         в съответствие с обикновената законодателна процедура (2),
         като имат предвид, че:
         
                     (1)
                  
                  
                     На 29 март 2017 г. Обединеното кралство представи нотификацията за намерението си да се оттегли от Съюза съгласно член 50 от Договора за Европейския съюз (ДЕС). Договорите ще престанат да се прилагат спрямо Обединеното кралство, считано от датата на влизане в сила на споразумение за оттегляне или, при липсата на такова споразумение — две години след посочената нотификация, а именно от 30 март 2019 г., освен ако Европейският съвет, в съгласие с Обединеното кралство, не реши с единодушие да продължи този срок.
                  
               
                     (2)
                  
                  
                     Оттеглянето настъпва през програмния период за 2014—2020 г. на програмата „Еразъм +“, в която Обединеното кралство участва.
                  
               
                     (3)
                  
                  
                     Програмата „Еразъм +“ е създадена и уредена с Регламент (ЕС) № 1288/2013 на Европейския парламент и на Съвета (3). В настоящия регламент следва да се предвидят разпоредби, които да позволят продължаването на вече поетите правни ангажименти, в съответствие с Регламент (ЕС) № 1288/2013, по отношение на текущите дейности за образователна мобилност с участието на Обединеното кралство, след оттеглянето му от Съюза.
                  
               
                     (4)
                  
                  
                     От датата, на която Договорите престанат да се прилагат спрямо Обединеното кралство, то ще престане да бъде държава по програмата по смисъла на член 24, параграф 1 от Регламент (ЕС) № 1288/2013. За да се избегне необходимостта настоящите участници в „Еразъм +“ да прекъснат своите текущи дейности за образователна мобилност, правилата относно допустимостта на текущите дейности за образователна мобилност по „Еразъм +“ следва да бъдат адаптирани.
                  
               
                     (5)
                  
                  
                     За целите на продължаването на финансирането на текущите дейности за образователна мобилност от бюджета на Съюза, Комисията и Обединеното кралство следва да се споразумеят да допуснат извършването на проверки и одит на тези дейности по „Еразъм +“. Ако необходимите проверки и одит не могат да бъдат извършвани, това следва да се разглежда като сериозен недостатък на системата за управление и контрол.
                  
               
                     (6)
                  
                  
                     Доколкото целта на настоящия регламент, а именно да се позволи продължаването на текущите дейности за образователна мобилност с участието на Обединеното кралство, започнали не по-късно от датата, на която Договорите престанат да се прилагат спрямо Обединеното кралство, не може да бъде постигната в достатъчна степен от държавите членки, а поради обхвата и последиците ѝ може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от ДЕС. В съответствие с принципа на пропорционалност, уреден в същия член, настоящият регламент не надхвърля необходимото за постигане на тази цел.
                  
               
                     (7)
                  
                  
                     Предвид факта, че при липса на споразумение за оттегляне или удължаване на двугодишния период след нотификацията на Обединеното кралство, договорите ще спрат да се прилагат за Обединеното кралство от 30 март 2019 г., и поради необходимостта да се гарантира, преди датата на оттегляне на Обединеното кралство от Съюза, продължаването на текущите дейности за образователна мобилност по програмата „Еразъм +“, е уместно да се предвиди изключение от срока от осем седмици, посочен в член 4 от Протокол № 1 относно ролята на националните парламенти в Европейския съюз, приложен към ДЕС, към Договора за функционирането на Европейския съюз и към Договора за създаване на Европейската общност за атомна енергия.
                  
               
                     (8)
                  
                  
                     Настоящият регламент следва спешно да влезе в сила в деня след публикуването му в Официален вестник на Европейския съюз и следва да се прилага от деня, следващ деня в който Договорите престанат да се прилагат спрямо Обединеното кралство, освен ако към тази дата е влязло в сила споразумение за оттегляне, сключено с Обединеното кралство,
                  
               ПРИЕХА НАСТОЯЩИЯ РЕГЛАМЕНТ:
         
            Член 1
            Предмет и обхват
            С настоящия регламент се установяват разпоредби за продължаването на текущите дейности за образователна мобилност, посочени в членове 7 и 13 от Регламент (ЕС) № 1288/2013, които се осъществяват в Обединеното кралство или които включват образувания или участници от Обединеното кралство и са започнали не по-късно от датата, на която Договорите престанат да се прилагат спрямо Обединеното кралство.
         
         
            Член 2
            Допустимост
            
               1.   Дейностите за образователна мобилност, посочени в член 1, продължават да бъдат допустими за финансиране.
            
            
               2.   За целите на прилагането на разпоредбите на Регламент (ЕС) № 1288/2013 и на актовете за изпълнение на посочения регламент, които са необходими за привеждането в действие на параграф 1, Обединеното кралство се третира като държава членка при спазване на настоящия регламент.
               Въпреки това, представители на Обединеното кралство не участват в комитета, посочен в член 36 от Регламент (ЕС) № 1288/2013.
            
         
         
            Член 3
            Проверки и одит
            Прилагането на правилата относно проверките и одитите на дейностите за образователна мобилност, посочени в член 1, се договаря между Комисията и органите на Обединеното кралство. Проверките и одитите обхващат целия период на дейностите за образователна мобилност, както и свързаните с тях последващи действия.
            Ако необходимите проверки и одити на програмата „Еразъм +“ не могат да бъдат извършвани в Обединеното кралство, това представлява сериозен недостатък на спазването на основните задължения при изпълнението на правния ангажимент между Комисията и националната агенция на Обединеното кралство.
         
         
            Член 4
            Влизане в сила и прилагане
            Настоящият регламент влиза в сила в деня след публикуването му в Официален вестник на Европейския съюз.
            
            Той се прилага от деня, следващ деня в който Договорите престанат да се прилагат спрямо на Обединеното кралство съгласно член 50, параграф 3 от ДЕС.
            Настоящият регламент обаче не се прилага, ако до датата, посочена във втора алинея от настоящия член, влезе в сила споразумение за оттегляне, сключено с Обединеното кралство в съответствие с член 50, параграф 2 от ДЕС.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Страсбург на 25 март 2019 година.
            
               
                  За Европейския парламент
               
               
                  Председател
               
               A. TAJANI
            
            
               
                  За Съвета
               
               
                  Председател
               
               G. CIAMBA
            
         
         
            (1)  Становище от 20 февруари 2019 г. (все още непубликувано в Официален вестник).
         
            (2)  Позиция на Европейския парламент от 13 март 2019 г. (все още непубликувана в Официален вестник) и решение на Съвета от 19 март 2019 г.
         
            (3)  Регламент (ЕС) № 1288/2013 на Европейския парламент и на Съвета от 11 декември 2013 г. за създаване на „Еразъм +“ — програма на Съюза в областта на образованието, обучението, младежта и спорта и за отмяна на решения № 1719/2006/ЕО, № 1720/2006/ЕО и № 1298/2008/ЕО (ОВ L 347, 20.12.2013 г., стр. 50).